b'\n_START_ARTICLE_\nDet Hanseatiske Museum og Sch\xc3\xb8tstuene\n_START_PARAGRAPH_\nDet Hanseatiske museum i Bergen ligger i Finnegaarden 1 A og forteller om den hanseatiske tiden .\n_START_SECTION_\nFinnegaarden\n_START_PARAGRAPH_\nFinnegaarden er en av de bevarte trebygningene p\xc3\xa5 Bryggen i Bergen og den ble oppf\xc3\xb8rt etter brannen i 1702, da 7/8 av byen brant ned. Finnegaarden var Det Tyske Kontors st\xc3\xb8rste og staseligste kj\xc3\xb8pmannsstue. Johan Wilhelm Olsen (1829 \xe2\x80\x93 1898), som hadde drevet nordlandshandel i g\xc3\xa5rden, etablerte museet da den tradisjonelle virksomheten p\xc3\xa5 Bryggen tok slutt. Museets stiftelsesdag, 26. juni 1872, er til minne om prins Oscar Fredriks (den senere kong Oscar II) bes\xc3\xb8k i Finnegaarden. Prinsens oppmuntring skal ha f\xc3\xa5tt avgj\xc3\xb8rende betydning for Wibergs videre arbeid med museet. S\xc3\xb8nnen hans, Christian Koren Wiberg (1870\xe2\x80\x931945) ble museets f\xc3\xb8rste direkt\xc3\xb8r og reddet Finnegaarden fra riving da Nye Bryggen ble bygget. Etter som samlingen vokste, ble det oppf\xc3\xb8rt en tilst\xc3\xb8tende bygning. \xc2\xabFinneg\xc3\xa5rds-Bazaren\xc2\xbb eller \xc2\xabmurtasken\xc2\xbb ble oppf\xc3\xb8rt etter tegninger av arkitekt Conrad Fredrik von der Lippe og viser slektskap med Kj\xc3\xb8ttbasaren som arkitekten fikk tegnet like ved. I 1901 fikk Finnegaarden en stilriktig restaurering._NEWLINE_Finnegaarden ble fredet i 1927. I 1979 kom Finnegaarden med p\xc3\xa5 UNESCOs verdensarvliste, sammen med de andre eldre bygningene p\xc3\xa5 Bryggen. Bakre del av Finnegaarden ble i 1982 utbedret av arkitekt \xc3\x98ivind Maurseth.\n_START_SECTION_\nNavnet\n_START_PARAGRAPH_\nI Sverres saga nevnes en Finn Forr\xc3\xa6de, norr\xc3\xb8nt forr\xc3\xa6\xc3\xb0i, dvs. den som har forr\xc3\xa1\xc3\xb0 eller \xc2\xabstyre\xc2\xbb. P.A. Munch oversatte forr\xc3\xa6\xc3\xb0i med \xc2\xabforstander\xc2\xbb. Finn omtales ogs\xc3\xa5 som forr\xc3\xa6\xc3\xb0is ma\xc3\xb0r, \xc2\xabbestyrer\xc2\xbb. Det er blitt foresl\xc3\xa5tt at han var medlem av bystyret i Bergen, mens Gustav Storm mente at han heller fikk tilnavnet pga sin myndige opptreden. Finn eide en g\xc3\xa5rd ved Bryggen, mellom Korskirken og Mariakirken, muligvis nettopp Finnegaarden, som da er blitt oppkalt etter ham.\n_START_SECTION_\nMuseet\n_START_PARAGRAPH_\nI museet kan en se en autentisk handelsstue med bl.a. kj\xc3\xb8pmannens kontor, soveplasser for drengene og gjestestue. Alle gjenstandene i museet er originale og i stor grad samlet fra forskjellige g\xc3\xa5rder p\xc3\xa5 Bryggen av Johan Wilhelm Olsen. Museet ble overf\xc3\xb8rt til Bergen kommune i 1916. Det Hanseatiske Museum og Sch\xc3\xb8tstuene har v\xc3\xa6rt drevet av Bergen kommune helt frem til 2005, da museumsdriften gikk inn i den \xc2\xabkonsoliderte\xc2\xbb enheten Stiftelsen Museum Vest. Bygninger og samlingen er fortsatt i kommunalt eie.\n_START_SECTION_\nSch\xc3\xb8tstuene\n_START_PARAGRAPH_\nBak Bryggen ved Mariakirken ligger Sch\xc3\xb8tstueanlegget, som er en samling originale og rekonstruerte sch\xc3\xb8tstuer. Dramshusens sch\xc3\xb8tstue ble lagret p\xc3\xa5 Bergens Museum fra 1880-\xc3\xa5rene og i 1917 ble Bredsg\xc3\xa5rdens sch\xc3\xb8tstue gitt til Bergen kommune. I 1937\xe2\x80\x931938 ble disse stuene gjenreist, sammen med Svensg\xc3\xa5rdens sch\xc3\xb8tstue (kopi) og Jakobsfjorden og Bellg\xc3\xa5rdens sch\xc3\xb8tstue. Bredsg\xc3\xa5rdens sch\xc3\xb8tstue er for en stor del original. Jacobsfjorden og Bellg\xc3\xa5rdens sch\xc3\xb8tstue er en parafrase oppf\xc3\xb8rt i 1939 og har til hensikt \xc3\xa5 vise hvordan sch\xc3\xb8tstuene kan ha sett ut f\xc3\xb8r brannen i 1702. Rekonstruksjonen er basert p\xc3\xa5 m\xc3\xa5lebrev og andre dokumenter, men detaljene er h\xc3\xb8yst usikre.'